Pɛl 25
Ruac pɛli Thɔ-lo-mon in dɔ̱ŋ
1
Ti̱ti̱ bä kɛ ruaacni pɛli Thɔ-lo-mon tin kɔ̱ŋ, tëë ca gɔ̱r ɛ nɛɛ Ɣidh-ki-yaa Kuäär Juda.
2
Nhɔk Kuoth Nhial ni ɣöö
/ca ŋɔak lat,
kä nhɔk kuäär ni lat
ŋɔaani raar.
3
/Ci ca̱r kua̱r dee met ŋa̱c,
nɔ̱a̱nɛ ce̱tnikɛ kam puɔ̱ɔ̱rä
kɛnɛ piny.
4
Woc nyäŋ cikä min bo̱r,
bi bël mi gɔaa kulɛ täth
kɛ jɛ.
5
Woc ti jiäk nhiam kua̱r,
bi kuäärɛ rɔ kulɛ
yiath piny kɛ cuŋ.
6
/Cu rɔ liak nhiam kua̱r,
kä cu gua̱a̱thdɛ go̱r
rɛy nath.
7
Kulɛ gɔaa ni ɣöö bɛ ji̱ jiök i̱,
“Bër nhial wanɛ mi,”
kä ɣöö bɛ ji̱ luɔc piny
rɛy bööthni.
8
Kä mi ci nɛn kɛ waŋdu,
/cu pɛ̈th kɛ naŋdɛ guäth
luɔ̱k.
kɛ ɣöö thilɛ mi bi la̱t mi
wä gua̱n thieekädu
ji̱ wä jak kä po̱c.
9
Mi latdɛ luk yɛnɛ gua̱n
thieekädu,
/cu ram mi dɔ̱diɛn mat thi̱n,
10
kɛ ɣöö ram ɔ bi jɛ liŋ ɔ
bɛ ji̱ moc duer,
a /ci kɛ̈k mi jiääk bi lɛ
thuɔ̱k kä ji̱.
11
Kä ruac mi ca lat,
ce̱t ta̱a̱dɛ nikɛ da̱a̱p
mi ca la̱th rɛy
cikä min bo̱r.
12
Kä ruac raam mi pɛl,
ce̱tdɛ nikɛ ciɛk ji̱eth mi da̱a̱p,
kä ram in liŋ jɛ.
13
Kä ja̱k mi gɔaa, kɔ̱cɛ ce̱tdɛ nikɛ
pi̱ rɛy kayŋua̱a̱k kɛ gua̱th
ŋër bɛɛl,
kä nɛy tin ja̱k kɛ jɛ,
jak ɛ lo̱ckiɛn kä tɛth.
14
Kä ram liak rɔ kɛ muc mi
/kenɛ thöp,
ce̱tdɛ nikɛ wuɔ̱n kɛnɛ jiɔam
mi thil nhiaal.
15
Pɛlkɛ kuäär kɛ päl lɔaac piny,
kä ruac mi gɔaa
luucɛ buɔ̱m wec.
16
Kä mi ci tuaar jek cam ni
min ro̱ŋ kɛ ji̱,
mi wi̱i̱ jɛ ca̱m di̱t
bi jɛ ŋɔk.
17
/Cu dhɔr gua̱n thieekädu
jäl ɛlɔ̱ŋ,
bɛ ŋɔa̱a̱ŋ kɛ ji̱ kä bɛ ji̱ lo̱k.
18
Ram lat nën kacä kɛ gua̱n
thieekädɛ,
ce̱tdɛ nikɛ thɛp kiɛ bäär
mi moth moth.
19
Mi ŋääthi ram thil luɔt
rɛy rikä,
ce̱tdɛ nikɛ ley mi bɛc
kɛnɛ cio̱o̱k mi ŋɔl.
20
Ram mi kɛt ram mi thiɛk
lɔcdɛ kɛ dit,
ce̱tdɛ kɛ ram mi ci bi̱i̱
woc puɔ̱nydɛ kɛ cäŋ kɔ̱a̱c,
kɛnɛ li̱l tapä mi ca la̱th
rɛy butdä.
21
Mi näk gua̱n tɛ̈ru buɔthɛ
mocɛ mi̱eth,
kä mi näk rɛw ɛ mocɛ pi̱w,
22
kɛ jɛn duɔ̱ɔ̱p ɛ mɔ bi moc ni
lɔcdɛ pöc,
kä bi Kuoth Nhial ji̱ culikä.
23
Ce̱tkɛ min la jiɔam kuec caam
nhiaal a no̱o̱ŋ,
inɔ bä bi lɛp mi jiääk
gak nööŋ.
24
Gɔaa ni ɣöö deri cieŋ
gekä duëël,
kä ɣöö dërɛ duel nyuak yɛnɛ
ciek mi gua̱n gaak.
25
Thok mi gɔaa mi bëë nɔ̱nä,
ce̱tdɛ kɛ pi̱ ti kɔ̱c
kä gua̱n rɛ̈w.
26
Gua̱n cuŋni mi gueny ram
mi jiääk duɔ̱ɔ̱p,
ce̱tdɛ kɛ lo̱o̱l pi̱i̱ni mi ci
thia̱a̱ŋ kɛ pi̱.
27
/Cɛ gɔaa ɛn ɣöö bi tuaar
cam ɛlɔ̱ŋ,
kä /cɛ gɔaa ɛn ɣöö bi luth
go̱r kä rɔa.
28
Kä ram /ci rɔ luth,
ce̱tdɛ kɛ wec mi ci
pänydɛ tɛɛth.
